Мен – көшбасшымын

Көшбасшы ұғымы – озық ойлы, ұтқыр білімді, қатарынан оқ бойы озық жүретін, алдыңғы сапты алқымдайтын қасиет. Көшбасшылық ол – адамның қыры, болмыс-бітімі. Мен не себепті өзімді көшбасшы ұстазбын деп санаймын? Себебі, әр істің бас-қасында жүріп, ұйытқысы болуға барымды саламын. Шәкірттерімнің әр жетістігі менің шыққан бір белесім деп білемін. Менің еңбек өтілім орыс сыныбында қазақ тілі мен әдебиеті пәнінен сабақ беруден басталды. Орыс сыныбында, сабақ барысында, берілген материалдарды толығымен игеріп шығу - үлкен бір тауқыметпен тең. Айтылған сөздің жарым жартысын ұғатын балаға ұлттық сананы миына тоқу үшін көп еңбектену керек. Қазақ тілін менсінбей, мұрнын шүйіріп қарайтындарды көргенде қаның қарайып, ұстаз мен оқушы алдындағы сыйластықты сақтай отырып, астарлы түрде тілге деген құрмет көрсете алу ұстаздың үлкен шеберлігі болып табылады. Алдымен өзіңді сыйлата алсаң, өз пәніңді жетік біліп, ұғынықты түсіндіре білсең, оқушы алдында беделің өсіп, өзіңді тыңдата алатындай халге жетесің. Күнделікті тапсырманы жоспарлы түрде орындатып, қызықты материалдармен бөлісіп отырсаң, сабақ үстінде назары сыртқа аумай, берілген тапсырманы тиянақты орындайтын болады.

Жаңа технологияларды игеру – заман талабы. Мұғалімдерді үздіксіз жаңартылған бағдарламамен оқыту ісі келешек ұрпаққа сапалы білім беру жолында білікті мамандарды даярлайды. Оқу семинарлары мен конференцияларға қатысу арқылы мұғалім шыңдала түседі. Алматы қаласында өткен республикалық жаңа инновациялар форумына қатысып, «QR код» арқылы үй тапсырмасын беруді үйреніп, өз тәжірибемде қолдандым. Оқушыға сабақ барысында өткен материалдарды қосымша бейнежазба түрінде ұсыну арқылы жұмыс барысы жеңілдей түсті. Оқушының қосымша тапсырмалары мен жеке жұмыстарын «QR код» арқылы тексеру де мұғалімнің уақытын тиімді пайдалануға септігін тигізеді. Сабақты миға шабуыл әдісі арқылы бастап, оқушыға түйінді ой тастаған таптырмас амал. Сабақ барысында кластер құрып, Венн диаграммасы арқылы жіктеп, джигсо әдісімен топта талқылап, пікірталас ұйымдастырса, сабақ соңында инсерт әдісімен үйренгені мен үйренерін параққа тізсе, сабақ нәтижесі жақсы болып шығары анық. Оқушыны зеріктіріп алмас үшін сабақтың басында сергіту сәтін қызықты қылып өткізген абзал. Сабақ ортасында тапсырманы ойын арқылы беру баланың қызығушылығын арттырады. Бағалау барысында баланың сабаққа деген қатысымын ескере отырып, сабақ соңында көпшіліктің көзінше мадақтау оқушының мерейін үстем етеді.

Әр сабаққа үлкен жауапкершілікпен қараған жөн. Мен өз пәнімді ойын түрінде өткізгенді ұнатамын. Балаларды екі топқа бөліп жарыстырсаң, бір-бірінен қалмай, сабаққа белсенді түрде қатысатын болады. Жеңімпаздарды бағалау сәтін ерекше қылып өткізген есте қалады. Мысалы, менің жұмыс тәжірибемде сабақ үстінде жаңа технологиялардың көмегімен интерактивті тақтадан бейне жазба көрсетіп, әрі қарай оқушы қарым-қабілетін анықтау мақсатында топтық тапсырмалар беремін. Әр сабақта жеңімпаз топтар бағалары ескеріліп, тоқсан соңында жеңімпаз атанған топпен ата-аналарының жетекшілігімен белгілі бір жерге барып қыдыру әдетке айналды. Оқушыға сабақ уақытынан тыс серпіліс жасасаң, жақын тартып сырлассаң, сені де, сен сабақ беретін пәнді де ұнататын болады. Шығармашылық кеш ұйымдастырып, балаларды қоғамдық өмірге бейімдеу арқылы шыңдала түседі. Мектепішілік Абай Құнанбаев, Мұқағали Мақатаев, Мағжан Жұмабаев шығармаларына арнап оқушылармен мерекелік кеш өткіздім. Үздік деп танылған оқушыларға ақын кітабын сыйға тартып марапаттауды ұмытпадым. Соның нәтижесінде, аудандық «Мағжан оқуларында» Тухватулина Альфина 2 орынмен марапатталса, Орынбасар Дания 3 орынды қанжығасына байлады. Одан бөлек республикалық онлайн жарыстарына қатысып жүлде алған оқушыларымның қарасы көп.

«Ұстазы жақсының, ұстанымы жақсы» демекші, балаға дұрыс бағыт-бағдар берсең, жемісі жеңісті болып шығады. «Ұққаның жақсы болса – жақының көбейеді, ұстазың жақсы болса – ақылың көбейеді» деген сөздің жаны бар. Оқушының қарым-қабілетін ескере отырып, түрлі деңгейде тапсырмалар орындату баланы алға қарай ынталандыра түседі. Қазақ тілін орыс сыныбында беруде түсіндірілетін сабақ жеңіл көрінгенімен, оқушы санасына сіңіре алу–үлкен бір құдірет. «Ұстаздық еткен жалықпас, үйретуден балаға» деп ұлы Абай атамыз айтып кеткендей, аянбай еңбектеніп, ізденіс үстінде жүрсек, балаға берер біліміміз де мол болмақ. Екінші анасындай көрген баланы бауырымызға басып, анасындай қамқорлық көрсете алсақ, қызметімізге деген адалдығымыз болып табылады. Елдің болашағын ойлайтын білімді ұрпағымыз көп болсын!